Imagine (skladba)

„Imagine“ je skladba od Johna Lennona, ktorá bola vydaná na jeho rovnomennom albume z roku 1971. Spoluproducentom nahrávania tohto albumu bol Phil Spector.

Táto pieseň patrí medzi najznámejšie, najuznávanejšie skladby. V roku 2004 bola časopisom Rolling Stone daná na tretie miesto zoznamu 500 najlepších songov všetkých čias. Bývalý prezident USA Jimmy Carter raz povedal: "Spolu so svojou manželkou sme navštívili okolo 125 krajín celého sveta. Okrem ich štátnych hymien sme najčastejšie počuli hrať skladbu Lennonov song „Imagine“."

V knihe Lennon in America, ktorú napísal Geoffrey Giuliano, komentuje Lennon toto svoje dielo "ako protináboženskú, protinacionalistickú, antikapitalistickú, proti všetkým konvenciám protestujúcu pieseň, ktorá je všeobecne akceptovaná len preto, že všetky tieto protesty su zamaskované do sladkého obalu". K týmto slovám ešte Lennon dodáva, že "v skutočnosti je tento jeho song Komunistickým manifestom."

Myšlienkou textu tejto Lennonovej piesne je jeho túžba po omnoho mierumilovnejšom svete. V roku 1963 Lennon napísal v úvode textu jeho skladby „I'll Get You“ slová: "Imagine I'm in love with you, it's easy cause I know", ktoré by mohli byť akousi verziou štýlu a témy, ktorú neskôr použil v songu „Imagine“, no jeho refrén by mal byť sčasti inšpirovaný poetikou Yoko Ono, jej reakciou na trpké skúsenosti v Japonsku počas 2. svetovej vojny. Podľa britských novín The Guardian jedny z prvých verzií veršov podobných refrénu môžeme nájsť v jej knižke Grapefruit, z roku 1965, kde sú riadky ako "imagine a raindrop" a "imagine the clouds dripping".

V interview pre časopis Playboy s Davidom Sheffom v roku 1980 John Lennon myšlienku skladby „Imagine“ opísal takto:
 Sheff: Váš nový album zakončujete slovami "Hard Times Are Over (For a While)" ("Tažké časy skončili (Na chvíľu)." Prečo?
Lennon: Táto správa nie je ničím novým: "Give Peace a Chance" ("Dajme šancu mieru") - nie je to nič neracionálne, iba som povedal "dajme mu šancu". V skladbe „Imagine“ hovoríme: "Dokážete si predstaviť svet bez hraníc, bez vierovyznaní?" Pososolstvo je neustále to isté, pozitívne.

Nutopia 
Nutopia je koncept krajiny, ktorý vytvorila Yoko Ono s Johnom Lennonom na "Deň bláznov" 1. apríla 1973. Národ tejto krajiny mal mať život podľa predstáv, ktoré sú načrtnuté v piesni „Imagine“. 

V oficiálnej deklarácii krajiny Nutopia je stanovené, že:
"krajina nemá územie, nepotrebuje pasy, sú v nej iba ľudia. Nutopia neuznáva zákony iné ako kozmické. Všetci obyvatelia krajiny sú zároveň jej veľvyslancami. Občianstvo krajiny Nutopia sa dá získať uvedomením jej existencie."

Štátna vlajka Nutopie má iba jednu farbu: bielu. Niektorí kritici poukazovali na to, že táto farba poukazuje na kapituláciu, Lennon a Ono ale odporujú tým, že toto prirovnanie potvrdzuje, že cez kapituláciu a kompromis sa dá dosiahnuť mier. Skupina U2 si prepožičala štátnu zástavu Nutopie pri niektorých politicky ladených skladbách na svojom koncertnom turné k ich tretiemu albumu War.
 
Na štátnej pečati Nutópie je vyobrazený tuleň. Štátnu hymnu tejto krajiny môžeme nájsť na Lennonovom albume Mind Games. Táto hymna pozostáva z niekoľko sekúnd ticha.

Na budovu bydliska Johna Lennona The Dakota, bola nainštalovaná plaketa s nápisom "NUTOPIAN EMBASSY". 

Je pravdepodobné, že inšpiráciou k téme predstavy krajiny bez hraníc, bez potreby vybavovania štátneho občianstva, a problémov s tým spojenými boli aj Lennonove ťažkosti s pobytom v USA. V roku 2006 bola producentami programu The U.S. Versus John Lennon od kanadskej televíznej spoločnosti Lions Gate Entertainment vytvorená internetová stránka Nutopia..

Referencie 

Piesne Johna Lennona
Piesne z 1971
Skladby storočia